**RePower: Πρόσφυγες με αναπηρία φωνάζουν παρόν μέσω του αθλητισμού**

Μια χρονιά με πολλές δυσκολίες εν μέσω μιας πρωτόγνωρης πανδημίας μας κληρονόμησε τα βάρη της και το 2021 συνεχίζει να αποτελεί μια συνεχιζόμενη πρόκληση .

Η υφιστάμενη κατάσταση εξαιτίας των μέτρων προστασίας κατά του COVID-19 έφερε σημαντικές αλλαγές σε πολλούς τομείς και μεταξύ άλλων στον κλάδο του αθλητισμού αλλά και της κοινωνικής ένταξης ευάλωτων ομάδων. Υπό αυτό το πρίσμα και υπερπηδώντας εμπόδια, το πρόγραμμα RePower, της Ελληνικής Παραολυμπιακής Επιτροπής και της Equal Society, συνεχίζει να δείχνει τον δρόμο έχοντας ως στόχο την αύξηση της αθλητικής συμμετοχής των προσφύγων με αναπηρίες και την ευαισθητοποίηση της κοινότητας των προσφύγων γύρω από τα δικαιώματα των ΑμεΑ.

Η πρωτοβουλία κλήθηκε να προσαρμοστεί στις αλλαγές που η πανδημία έφερε και να ανταπεξέλθει στα νέα δεδομένα. Γιατί η αλληλεγγύη δεν γινόταν να αποτελέσει ακόμα ένα θύμα του κορονοϊού.

Μέσα σε αυτές τις δύσκολες συνθήκες το πρόγραμμα RePower κατάφερε να:

* Πραγματοποιήσει αθλητικές δραστηριότητες νέων ελλήνων και προσφύγων με αναπηρία σε κοινό γκρουπ με στόχο την ένταξη και την κοινωνική ενσωμάτωση.
* Διοργανώσει workshops εκπαίδευσης σε άτομα με αναπηρία ώστε να ενταχθούν επίσημα σε αθλητικά σωματεία.
* Αναδείξει Workshops για δημοσιογράφους ώστε να έρθουν σε άμεση επαφή με τα παραολυμπιακά σπορ
* Προσφέρει τη δυνατότητα σε πρόσφυγες με αναπηρία να κυνηγήσουν το όνειρό τους με το βλέμμα τους να ταξιδεύει έως το Τόκυο.

Το πρόγραμμα RePower δίνει τη δυνατότητα σε αθλητές με αναπηρία να δοκιμάσουν τις δυνάμεις τους με στόχο να φτάσουν σε κορυφαίες επιδόσεις, οι οποίες εκτός των άλλων θα τους προσφέρουν τη δυνατότητα να διακριθούν και παράλληλα να εμπνεύσουν.

Ξεκινώντας από τον αθλητισμό αποκατάστασης μέχρι τον υψηλό αθλητισμό, η Ελληνική Παραολυμπιακή Επιτροπή και η Equal Society μέσω του προγράμματος RePower επιθυμούν να προσφέρουν ευκαιρίες σε πρόσφυγες με αναπηρία χωρίς διακρίσεις, να φτάσουν στο μέγιστο των δυνατοτήτων τους και πάνω απ` όλα να νιώσουν τη χαρά που προσφέρει ο αθλητισμός ανοίγοντας την πόρτα της ένταξης. Οι αιτούντες άσυλο και άλλοι πρόσφυγες με ειδικές ανάγκες στη χώρα μας, αποτελούν μια από τις πλέον αόρατες ευάλωτες ομάδες. Το RePower είναι εδώ για να αλλάξει τα υφιστάμενα δεδομένα, να μειώσει το χάσμα και να καταπολεμήσει τον κοινωνικό αποκλεισμό.

Το έργο RePower υλοποιείται στο πλαίσιο του προγράμματος Active citizens fund, με φορέα διαχείρισης την Ελληνική Παραολυμπιακή Επιτροπή και εταίρο την Equal Society.

Πληροφορίες για την πρωτοβουλία στα γραφεία της Ελληνικής Παραολυμπιακής Επιτροπής στο: 2106800974.